George Degiorgio appella mis-sentenza tal-Qorti li fiha huwa ngħata €10,000 f'kumpens wara li nstab li nkisrulu d-drittijiet tiegħu meta sar 'phone tapping'. Fl-appell tiegħu Degiorgio talab biex il-Qorti tiddikjara li titħassar kull evidenza miksuba mill-Att dwar is-Servizzi tas-Sigurtà. Goerge Degiorgio huwa wieħed mill-akkużati bil-qtil tal-ġurnalista Daphne Caruana Galizia. Degiorgio permezz tal-avukat tiegħu William Cuschieri ressaq ukoll protest ġudizzjarju li fih wissa li se jkun qiegħed jitlob kumpens għad-danni minħabba li fi kliemu kien hemm numru ta' illegalitajiet li permezz tagħhom ma baqgħetx tinżamm il-preżunzjoni li huwa innoċenti sakemm jinsab ħati. Cuschieri qal li mhux biss ġew miksura d-drittijiet tal-klijent tiegħu għar-rispett tal-ħajja privata tiegħu ta' familtu iżda li nkiser id-dritt għal process ġust. Madankollu dwar dan id-dritt l-Imħallef Toni Abela kien qal li ma kienx ġie miksur meta ta s-setenza tiegħu. €10,000 lil George Degiorgio "talli nkisrulu d-drittijiet tal-privatezza" Ir-rikors kompla jispjega li skont l-interrogazzjoni li saret lil George Degiorgio u x-xhieda tal-Ispettur Keith Arnaud turi li l-unika mod kif in-numru tal-akkużat u dak li ntuża huma konessi huwa permezz tat-tapping li sar meta Degiorgio kien talab top-up voucher li ntuża biex ikun jista' jintbagħat il-messaġġ b'sinjal lill-bomba li kienet fil-karozza ta' Daphne Caruana Galizia. Kompla li mhux vera li l-informazzjoni inkisbet ukoll mingħand il-kumpanija Vodafone minħabba li dawn ma jistgħux ikunu jafu xi ntqal fit-telefonata. Żied li dan seta' jinkiseb biss permezz ta' interċettazzjoni li saret mill-Kap tas-Servizzi tas-Sigurtà. Cushieri nsista li dawn l-interċettazzjonijiet saru b'mod illegali u għalhekk inkiser id-dritt għal proċess ġust tal-klijent tiegħu. L-avukat żied li s-Supretendent Keith Arnaud xehed dwar dawn it-telefonati daqs li kieku l-informazzjoni tagħhom ġiet miksuba b'mod legali u qal li min-naħa tal-midja ġew irrappurtati b'mod sensazzjonali. Kompla li dan kiser il-prinċipju tal-ugwaljanza peress li l-prosekuzzjoni bbażat il-każ tagħha fuq biċċa evidenza li ma ġitx ippreżentata fl-atti. Fit-22 ta' Settembru, il-Qorti tal-Appell Kriminali laqgħet parzjalment it-talba biex titneħħa r-referenza li saret għal phone-tapping li kienet saret mis-Supretendent Keith Arnaud meta kien ta' x-xhieda tiegħu quddiem il-Qorti tal-Maġistrati. L-aħwa Degiorgio kienu talbu biex titneħħa r-referenza li għamel Arnaud fix-xhieda tiegħu kif ukoll biex titneħħa kull referenza oħra li saret relatata mal-phone-tapping. F'Settebru li għadda: Il-Qorti twaqqaf milli ssir referenza għall-phone-tapping fil-ġuri tal-aħwa Degiorgio L-avukat ta' Degiorgio akkuża lill-Kummissarju tal-Pulizija u lill-Kap tas-Servizzi tas-Sigurtà li aġixxew daqs li kieku kienu 'l fuq mil-liġi jew li l-liġi ma tapplikax għalihom. Semma x-xhieda ta' Arnaud dwar dawn interċettazzjonijiet li saru u qal li bir-rappurtaġġ tal-midja dwar din ix-xhieda ma nżammitx il-preżuznjoni tal-innoċenza sakemm l-akkużat jinstab ħati. Cuschieri semma li l-Att dwar is-Servizzi tas-Sigurtà fil-liġijiet ta' Malta ma fih l-ebda klawżola dwar l-abbuż jew il-fakultà ta' skrutinju ġudizzjarju. Żied li l-kap tas-Servizzi tas-Sigurtà jista jagħmel li jrid rigward l-interċettazzjonijiet għax ma jeħtieġ l-ebda awtorizzazzjoni ġudizzjarja biex iseħħ dan. Saħaq li ma jistax ikun hemm Kap tas-Servizzi tas-Sigurtà li s-setgħat tiegħu ma jistgħux ikunu skrutinjati mill-Qorti. Cuschieri qal li r-rimedju mill-Qorti ma kellux ikun wieħed finanzjarju biss iżda kellu jkun hemm rimedju effettiv. Talab ukoll li dan il-Kapitlu fil-Liġi għandu jiġi ddikjarat mill-qorti li qed jikser id-drittjiet fundamentali kif ukoll li għandha titneħħa kull informazzjoni li nksibet illegalment. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_617912c367179_rand.td-a-rec-img{text-align:left}.td_uid_3_617912c367179_rand.td-a-rec-img img{margin:0 auto 0 0}